khistorydata/jeongjo-sjw-relations huggingface dataset:
정조 18년
修撰高宅謙疏曰伏以臣濫蒙洪造出入經幄之列兩載京邸昵近尺五之天效蔑涓埃之報恒切集木之憂頌祝感惶豈敢有暫違輦轂之意而秋穡告歉目見大無之判私計係戀不禁歸田之思前月初來伏鄕廬逐日見聞莫非遑急之狀臣不勝憂國憂民之情中夜徊徨寢不能安而不自意玉署新命又何爲而遽降於草野之中也馹召踵至庚牌儼臨逈出於格例之外而別諭申諄諮之以民情疾苦至有上來前陳疏之敎如臣賤品何以得此臣於是雙擎九頓悄惶感激莫省措躬之所也噫諸道登啓備陳措處之方略籌司講確已多便宜之區劃以臣謏淺之見何敢贅議於其間仰裨日月之明哉雖然芻蕘之言聖人猶採芹曝之誠寸心如丹義難終默略貢一二見聞之所及伏乞聖慈將臣所奏少垂澄省焉臣於過路站站停驂招集窮民先問災情則垂髻戴白聚首告曰今年之凶慘於乙丙蓋以乙丙之凶只是畓災而今年之荒田穀尤損也又曰今秋之災沿邊尤甚峽民難活蓋以浦土水嚙之害不但風蕩之災而山田之全無穀形非比野民之無禾而已以此推之則一道農形庶可領略哿矣野民哀彼沿邊至於山氓生涯全靠田農而火田各穀蕩盡於獰風之頭甔石俱空何以聊生此乃沿邊峽土偏被慘凶之民情也噫水旱風霜時運之所回薄雖以堯湯之聖尙不免九潦七旱之憂而今秋之災振古所無一旱一風先枯後損四十日焦黃之餘幸得甘霈之注而一宵間狂颺之撼慘被漂蕩之患屋瓦皆飛偃禾奚論耐旱之苗白面枯莖晩發之穗空殼徒立盡日刈打租不滿盡十斗終朝舂杵米不過十升亦孔之慘矣至若田穀荒年之所恃以延命者而俄忽之頃風蕩之雨嚙之大豆全災黍粟腐根南草龜毛木麥虛花官倉公物無地可辦方秋阻飢春何以耕乙丙之凶尙云慘矣況今有甚於乙丙之慘乎以臣所見言之野有飢色太半顑頷此臣所以觸目慘然食不能下咽者也一村如此一邑可知此邑如此他邑可知兩南被災之淺深臣未的知而參以風傳之聞嶺南之災豈有別於湖南哉烏虖龍樓宵旰之憂特軫南顧之慮下諭中民情二字竊中目下之急務先察小民之下情然後可議拯濟之策矣謹按唐臣陸贄疏論救荒之政而以鎭撫安緝爲先條陳賙飢之方而以實惠未究爲憂然則安緝與實惠四字豈非今日之柯則乎臣伏覩八月所下綸音中有身布參量之敎繼有舊還勿捧之命又伏覩九月所下綸音中眷眷於望哺之民情而眎以拯濟奠安之計諄諄乎賙賑之規劃而牖以糴布停代之意又伏覩今日所下綸音中有沿海六邑還穀及米布相半蕩減停退之敎尤甚十九邑稍實之次邑有還穀米布分等停代之命猗歟盛哉街巷父老扶杖而聽擧有少須臾無死之願而歸於蔀屋之下曰大哉王言吾王之憂災恤民至矣盡矣吾屬其可蘇矣昔之遑遑者今焉忻忻前之荷擔者今乃蹈舞臣竊以爲南土之民情始得奠安於前後絲綸之頒矣第伏念奠安之方今旣得效於十行之下而寒者若大寒之逢陽春飢者如小兒之得慈母虞舜好生之德周文如傷之仁亦何以加於此哉臣奉讀未半不勝攢祝欽仰之至而以實心行實惠卽前頭拯活之第一要法耳烏虖値玆千一之慶會遭此無前之災荒以聖上如傷若恫之心圖所以使民不飢而不寒共樂太平之慶忭者宜無所不用其極然以臣愚見方此公私赤立之時杼軸枵然國計無謂則蠲減太過不但恩數之屑越將慮國用之難繼此則惟在自上裁處之如何也惟我殿下明見千里之外億萬生靈之無衣無食者憫而愛之憐而恤之民情之所願所欲豫先洞察至於進上物種及還穀米布蠲之減之停之退之者竭盡無餘蘊臣不敢更爲煩陳而顧今望哺之民情其所切願者有三焉一則曰俵災之優劃也二則曰賙賑之均蒙實惠也三則曰明春稅太及大同米布之以錢代納也以言乎俵災則殘民困急無加於白地徵稅而俵災不均難免白徵之冤此實荒政之第一關頭而朝家之劃災不敷則監司守令亦此無餘之何以故全災減而爲分數之災分數之災次次減等終歸於白徵哀彼無辜何處控訴臣謂各道俵災依所請準許或施別般加給優數劃下則庶可以均霑普施之澤矣至於田農雖云給災之無例而如今毒凶之慘苟無闊狹之道則都是白徵之冤寧不恤哉臣意則正田以綿田災優給分等之災火田則或給分數之災以活濱死之命可也以言乎賑政則抄飢不精則或有當入而不入者或有不當入而冒入者此宜十分精審可免虛實之相混而若其發倉賑給之際財穀不贍則饒戶願納多有曾行之已例而激勸之方無如爵賞之典朱子在南康郡値其賑飢之日採出富戶使之納粟補賑申請于朝爵賞施惠夫豈不義而朱夫子爲之哉此宜取法於今日然而勒令勸分又不無貧富俱困之慮更申別飭只令從民願納粟俾無勒徵呼冤之弊可也至於稅太大同米木之代納雖在春後之事合有務講之方矣夫太是甘醬之資最爲荒民緊切之需而零星風餘之數殆盡於倉供則窮春稅太假曰無麵之不飥當秋身布亦且停退則春供木布何地辦得臣謂稅太大同納木布竝從民願量宜折定以錢代捧而至於頒祿隨祿厚薄以本錢分數頒給則於公於私似爲便好而俱是惟正之供也臣不敢質言而亶在於廟堂之裁處也以還穀代捧之法例言之一石米以二升七斗五石租代納則當此大無之年非徒無益而又害之臣謂軍餉米外尤甚邑折半以單代租換納之次稍實邑分等以單代租換納則農民庶可少紓前頭之憂而賴得以安意耕播矣烏虖欲言今日之蔀屋疾苦無一不弊隨事生瘼有非一二更僕之可悉而種種疾苦之民情自在於上項三條之中矣臣何敢煩陳也湖南民情若是則湖西嶺南亦可類推而知矣伏念臣年紀衰邁知識不周災政民情瞽如裒如誤恩荐加惶汗浹背特諭之下稱責無路草草仰陳稟出無隱之義而只是荒蕪之淺見不過野人之陋談惟聖上俯垂裁察不以人微而廢其言焉顧臣病情越添於挾感中寒之餘萬無起之勢而不敢言私强疾登途以爲寸寸進前之計而承膺無路伏乞聖慈俯燭臣情因命選部鐫改臣所帶職名以安私分臣無任云云省疏具悉爾疏所論三件皆可訪緊務要道矣俵災値劃事豈待爾言湖南道狀今日始入啓箕俵摠之丙申以後初有見格於回啓猶且依請曲施自此南民之白徵與不白徵分數與全給惟在道伯之精細對揚一有泛忽不惟辜負特畀彼以何顔對五十州百姓乎令廟堂將此疏批申飭道伯爾就單提湖南其在一視之道當以一例責備於兩南畿甸一體措辭關飭條陳實惠事可勝言哉方秋略施蠲減之典來春若忽提挈之策則豈諉道伯守令之不勤是朝廷之怠忽以此一念耿耿殆忘寢食稅太及大同木布代錢事亦豈不念到於此而傳敎中姑徐綸音之言蓋有待於慰諭使之反面且與還布之秋稅自有遲速之殊也爾在論思之列凡有關於救民瘼慰民情紓民力處苟有所知無憚煩絮隨卽登聞毋負特點之意爾其勿辭調理上來
정조 18년
掌令申大龜疏曰伏以臣性本愚迷罪著妄率自來情踪決不可復玷淸班而偏蒙恩覆獲叨見職義分是悚冒沒肅命引避之辭見阻於喉院悔尤之私未徹於崇聽勘罪未得心跡莫暴而其爲格例所拘乃敢傳啓而退一日二日殆若無故行公循例呈告者然自顧愧忸無面可顯此際得接家信則臣母在鄕素患痰嗽遇寒添發飮啖全却氣息凜綴私心煎迫寸腸如燬臣母今年七十八歲平居奄奄如日下山雖當暖節恒病不寧此時添劇想得如見尋常旅枕夢囈猶驚及聞此報按住不得敢陳短章忙尋鄕路伏乞天地父母俯垂矜諒亟治臣帶職徑歸之罪竝施前日未勘之罪以肅朝綱以安私分千萬幸甚臣無任云云省疏具悉爾其勿辭往護
정조 18년
甲寅十月二十八日辰時上御重熙堂右副承旨入侍時右副承旨李儒慶假注書韓致重記注官金良倜記事官吳泰曾以次進伏訖上曰玉堂丁若鏞鄭來百何不出仕乎儒慶曰謂有向來情勢不爲出仕矣上命書傳敎曰同一情勢只餘二人有此前望點下之擧而無異中批之意亦有飭敎則再違召命萬萬過矣校理丁若鏞鄭來百從重推考亦以其前牌催促各別嚴飭使之入直上曰左承旨右承旨入侍出榻敎賤臣承命出傳與左承旨尹致性右承旨李相璜偕入進伏上命書判付訖命退承史以次退出
정조 18년
甲寅十月二十八日午時上御重熙堂右副承旨入侍時右副承旨李儒慶假注書具得魯記注官金良倜記事官吳泰曾以次進伏訖上命書傳敎曰微微隱隱有此警告修省之道敢不責躬自今日減膳三日使三司言責之臣各陳修省之策仍命退諸臣以次退出
정조 18년
甲寅十月二十八日申時上御重熙堂坐直承旨入侍時同副承旨李海愚假注書具得魯記注官金良倜記事官吳泰曾檢校直閣南公轍以次進伏訖上命書傳敎曰修省之策無過於側身側身之要亦無過於毋怠常參明日爲之躬先勤政俾爲臣工對揚之資上曰諸議大體同然初則期於善誘還送而力請由陸則不可强之及期押來順付使行其所禁雜人等節嚴飭依領相議爲之備郞捕校不必送之而設或由海船隻改葺若値多日亦依領府議莫如上送之爲便竝以此意卽刻行會七人皆慣水能刺船則決不當由陸不然則決不當由海强送矣以筵敎錄送于大臣可也仍命退諸臣以次退出
정조 18년
行都承旨沈煥之坐左承旨韓晩裕坐右承旨尹致性坐左副承旨洪大協坐右副承旨李儒慶坐直同副承旨李海愚坐直注書鄭文始仕直一員未差假注書李勉昇仕事變假注書尹濟弘仕
정조 18년
洪大協啓曰今日拜表時司香官屢度催促不卽待令以致行禮之遲滯揆以事體萬萬駭然所當重勘而本院請推之外無他可施之罰何以爲之敢稟傳曰拿問嚴處
정조 18년
傳于李儒慶曰三使臣留待
정조 18년
傳于李海愚曰史官一員待命騎馬一匹立之
정조 18년
傳于李儒慶曰承旨房仍右副爲禮房同副爲軍士房
정조 18년
傳于尹致性曰當該注書汰去
정조 18년
假注書具得魯汰去代以李勉昇爲假注書
정조 18년
以平安監司金思穆狀啓江界等邑新還停退令廟堂稟旨分付事傳于韓晩裕曰依狀請施行事分付
정조 18년
沈煥之啓曰司諫許晊正言張錫胤崔時淳禁推事命下矣依定式遞差傳旨捧入之意敢啓傳曰知道
정조 18년
李儒慶以弘文館言啓曰本館下番無他推移之員不得已以上番始降入直之意敢啓傳曰知道
정조 18년
洪大協以禮曹言啓曰來十一月初七日景慕宮冬享大祭親行時省牲省器之節依例以親臨磨鍊擧行乎敢稟傳曰親臨磨鍊可也
정조 18년
尹致性以義禁府言啓曰全羅道珍島郡南桃浦限己身定配罪人趙台榮分揀放送事承傳啓下矣趙台榮放送事分付該道道臣之意敢啓傳曰知道
정조 18년
司諫許晊正言崔時淳張錫胤疏曰伏以臣等始也聞訇砰之響竊怪夫至治之世有此非常之異也繼伏承惻怛之敎有以仰聖人之德深得應天之實也顧今聖明在上化理淸明而天戒之爀然若此其必有說矣臣等竊以爲此乃天心仁愛殿下之厚不待政失行過而先致其警戒之意以啓聖心使盛德大美始終純全無可非間如商中宗周宣王因災異而修德以致中興也然而災不虛生必有所召今若以某事爲某災之應則亦近於傅會而天道有適然之時人事有必然之驗補得虧失此理甚明其不可付之於氣化而無所猷爲也審矣此我殿下之所以惕然興嘆側身之意溢於辭表求助之念感于臣隣至有三日減膳之擧此政誠民祈永迓績休命之一大機會也臣等雖甚愚迷實咸斯會敢不以目下首先之務對揚其萬一乎嗚呼天理玄妙雖難臆料而古有匹夫匹婦之茹鬱而猶有致災則況今擧朝之臣咸懷忠憤而無路可伸一國之人共切憂愛而無時可暴與情如此國事如此而災沴安得不生乎天人相與之妙旣若是丁寧則惟我君臣上下豈可不遑遑汲汲思所以轉災爲祥之道乎噫七月之旱挽近所無八月之風亦極非常以致稼穡之卒痒民生之顚連而此猶未已以至今日又有此冬雷之異微微隱隱之聲若存若無如警如告雖未至百里之驚最先入九重之聰是何感應之如神耶臣等死罪竊伏以爲禁令一事卽召災致沴之端也撑兩儀而罔墜者倫綱也俟百世而不惑者義理也倫綱之所係非可以雷霆而威之義理之所關非可鈇鉞而摧之則豈可以無於古之禁令沮之遏之使不得開其喙而措其手乎十三行刀割故不虞之災亦如是非常惟殿下無憂上天之儆予而先思致儆之由未嘗不自於殿下方寸之間無患咎徵之恒若而克軫致咎之端亦未嘗不由於殿下一念之微亟允一國公共之論思所以大發奮大懲創則庶幾環東土含生之倫擧皆鼓舞於和風甘雨之中先儒所謂形和氣和天地之和應者豈欺我哉且臣等竊伏覸殿下聰明冠於百王知慮周乎萬物行一政令而莫非敬天對時之意發一辭敎而莫非仁民愛物之德凡遇災異輒必求言大聖人求諫之量孰不欽頌而第念遇災而求言不如無災而求言臨時而修省不如先時而修省目今習俗專事因循轉成痼弊每遇如此之時必陳如此之言當其時也非不忙忙急急如恐不及而逮夫時移事往茫然初不識其有此事也此雖群下不忠無狀之罪而臣等死罪亦以爲我殿下有以致此也雖以夏間事言之遇旱求助之敎不啻諄復諸臣應旨之疏不啻織悉其所爲言不可無採納者而況以懲討之大義亦皆首陳此可見民彝之不可泯也輿論之不可遏也然而求言雖切而無益於實效聽言雖廣而無補於治道上之所求下之所應畢竟都歸於一場文具而止然則徵討果何時而快擧義理果何時而快伸言路何由而開治道何由而成今此三司所陳雖未可謂切時之嘉猷而亦不害爲救弊之一助若或過了此時則亦必復如前日之爲而已殿下之求助固知出於應天之實而諸臣之塞責自知其爲應天之資或先或後草率構呈如是而顧何望天災之必可弭乎如是而亦何責人事之必能修乎方今民憂溢目朝務鞅掌魯饑荐臻擧多呼庚之類文食不遑特推瘝己之念區劃接濟之方茫無畔涯臣等愚昧實未知善後之道而苟求其本則亦惟在於我聖上應天弭災之如何耳伏願聖明一心對越恒如遇災之日至誠來諫常若求助之時勿以時事之旣往而或忽側修之念勿以氣數之適然益存戒懼之心則不惟臣等之幸實宗社生靈之幸也省疏具悉應旨之疏豈可聯名乎常參與去就俱無着落所惜者臺體日壞所陳當留意矣
정조 18년
行都承旨沈煥之坐左承旨韓晩裕坐右承旨尹致性坐左副承旨洪大協坐直右副承旨李儒慶坐同副承旨李海愚坐直注書鄭文始病一員未差假注書李勉昇仕直一員未差事變假注書尹濟弘仕
정조 18년
藥房提調徐有防副提調沈煥之啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安答曰知道慈殿慈宮氣候一樣卿等不必入侍矣
정조 18년
韓晩裕啓曰大司憲持平一員未差執義徐有沂掌令申大龜洪克浩在外持平鄭魯榮未肅拜監察茶時之意敢啓傳曰知道
정조 18년
韓晩裕啓曰合啓事體何等嚴重而兩司合啓中李觀源物故停啓事經宿之後始乃書入事甚駭然當該注書所當重勘而本院請推之外無他可施之罰何以爲之敢稟傳曰拿問嚴處
정조 18년
傳于洪大協曰此亦科試對讀官當備員爲之抄啓文臣之在闕中者二人對讀之意分付京畿公都會覆試試官處
정조 18년
傳于李海愚曰大臣有司堂上禁御兩將荒政考編輯堂上明日來待
정조 18년
李海愚啓曰江原道遺漏老人啓本啓下矣政官待開門牌招開政下批何如傳曰允
정조 18년
李儒慶以禮曹言啓曰今二十八日所下傳敎中自今日減膳三日事命下矣三日之限止於今日自明日依例復舊封進之意分付何如傳曰允
정조 18년
李儒慶以禮曹言啓曰今甲寅年京外孝烈人報來者合爲五十三人依定式臣鍾顯與參判臣徐邁修參議臣尹行恁相議分等報于議政府如署經之例各爲別單書入之意敢啓傳曰知道
정조 18년
李海愚以備邊司言啓曰依下敎延齡君墓所案山松木斫伐處發遣本司郞廳一一摘奸則椽木一百十二株穉松十八株合爲一百三十株矣墓直所告內本縣將校姜漢益持本官勿禁帖斫取云該縣監所當論勘而不可以墓直之言遽然論罪分付畿營使之査實報來後稟處何如傳曰允昔我先朝友于之聖德逈出尋常卽臣隣之所共欽仰者今於墓木爲邑校所濫斫豈不駭然之甚乎向以懿陵風落木事處分未久又有延齡君墳山濫斫事此皆不能預先嚴飭而然當該地方官當嚴處道伯爲先推考邑校嚴治次發遣備郞一一摘奸而近宗墳山若此則其他班賤墓木之憑公斫伐可以推知尤豈不駭然乎發遣伶俐備郞今番造舍及治道時爲弊條件一一探來手本後枚擧草記近來備郞摘奸惟以彌縫爲事今番則各別嚴飭可也
정조 18년
李海遇壯勇營言啓本營鄕武士試射時鳥銃優等人別單書入之意敢啓傳曰知道
정조 18년
李海愚以壯勇營言啓曰來十一月當本營右司屬京畿四番右哨高陽軍兵逢點實數一百二十七名今已點閱整齊來十一月初一日本營立番舊軍放送之意敢啓傳曰知道
정조 18년
李海愚以禁衛營言啓曰本營把摠元永龜身病甚重勢難察任改差何如傳曰允
정조 18년
禁府照目前司諫許晊正言張錫胤崔時淳等矣禁推罪各笞五十收贖解見任別敍私罪奉敎旣遞其職附過放送爲良如敎
정조 18년
禁府啓目禮曹佐郞金乃默崔雲翰等原情云云傳旨內辭緣泛稱遲晩竝只刑推得情何如判付啓除刑推議處爲良如敎又啓目前假注書韓致重原情云云傳旨內辭緣泛稱遲晩刑推得情何如判付啓除刑推議處爲良如敎
정조 18년
刑曹啓目罪人李光寅更加嚴刑期於取服編配罪人不謹防守致使任其逃還當該配所官令該府拿問處之道臣亦難免不飭之失推考警責何如判付啓竝只依啓目施行爲旀正犯李光寅段除尋常各別嚴刑期於得情爲旀該地方官段所當依律處斷而限內被捉於捕廳此類寬恕亦在法典姑從未勘施以問備之典爲良如敎
정조 18년
戶曹參判李義弼疏曰伏以臣昨已辭陞行將出疆瞻望觚稜之日遠不禁耿結之冞增伏況明年卽我朝無前之慶歲也月正元日將擧一國歡祝之縟儀簪伸俱聳跛蹙皆起而臣將跡滯萬里之外獨阻三呼之列此尤臣區區微忱預切戀慕者也仍伏念臣之所帶職名在所當遞玆敢拔例陳章伏乞聖明卽命遞改焉臣無任云云答曰省疏具悉疏辭下該曹稟處
정조 18년
甲寅十月三十日辰時上御重熙堂同副承旨入侍時同副承旨李海愚記事官鄭文始記注官承膺祚記事官吳泰曾以次進伏訖上命書公事判付上敎賤臣曰爾其馳往水原等地道路修治摘奸以來仍命退承史以次退出
정조 18년
座目缺以上缺耶之聲不撤於一府則惟彼盻盻然保抱瑣尾之民其不曰吾君何不以築城之心施之保民築城之財移之活民云乎又其不曰九重光明之燭不照於鶉衣鵠形而偏照乎粉樓雉堞云乎又其不曰城可使今年築明年築拖至十年民不可使一日飢二日飢忍及三旬云乎到此予雖欲以所重應之亦曷敢不仰體昔年愛恤元元勿踐輦路禾麥之德意乎議者以爲歉年興作實兼賙恤朱夫子南康故事范仲淹浙西已跡可按而復也此特一守一帥救得一郡一鎭之政耳今予以一國之君臨一國之民邇而王都甸服遠而溟渤塞漠老穉婦嬬疲躃喑聾莫非予赤子旣不能使彼百千萬頷顑之類不農不商離土離鄕襁至坌集受傭仰食於一城之役則所至而所活者當爲幾箇人口役力不興祀以下牲予聞於禮臺謝不塗道途不除予見於傳小大經權之間隨處異用有若是矣爲今之道莫如聚會精神於荒政一事雖稊米寸帛之微可蠲者蠲可取者取或資於耕或歸之賑瘡痍畢起袵席快安而天又降康多黍多稌魯郊之三遂自至周原之百堵皆作役夫欣欣營墉仡仡使做措便當氣像舒泰衆一所向與城俱固何必朝運百車暮輸百車不問寒暑不顧饒乏竭民力耗民財督之迫之有若不及也哉獻御之停爲我殿宮而敷惠也城役之停爲我園寢而敷惠也聖人復起決知其不易予言然本府救荒之策予亦有料量者存夫城之有後托猶木之幡根屋之築址不可不堅且厚也明矣容待來春地脈融解之際若於北城外咫尺斥鹵之壤相其淺深鑿得一丈或半丈量定約播百斛之經界然後收其土粘付城身俾容五馬兩軌卽其地橫縱東南之畝深耕而易耨則瘠可使肥磽可使沃而贏得如鄭涇史鄴之幾千頃負郭良田不出一二年將見荷鍤成雲決渠降雨之美而方其役也雇直不以日而以負立表計遠近而差等則强者優取百錢弱者足疪一身此豈特府民往南北東西之不適有居傭保資生者皆可以聞風爭趨而或窨或肆爲酒爲食以其所有易其所無亦矜寡之利夫如是則城則奠百世不拔之基民則獲萬家如膏之地倉則貯萬人足食之糧一擧而衆美具豈不誠休且美哉咨爾華城城役董工之臣靜聽此諭咸須諦悉
정조 18년
李海愚啓曰今日次對兩可當爲進參除在外外未肅拜呈告人員竝卽牌招何如傳曰允
정조 18년
以司僕寺駕轎馬陞降出入單子傳于李海愚曰嚴飭之下陸續捉馬每朔別單定式之書入之本意果若此乎姑不處分此後切勿續續如是
정조 18년
以假注書望筒傳于沈煥之曰前假注書李允謙分揀仍任
정조 18년
戶曹參判前望單子入之曺允亨落點
정조 18년
兵曹口傳政事以李得臣爲副司直
정조 18년
洪大協以弘文館言啓曰本館下番姑降入直事甚未安今日政新除授玉堂待下批仍卽牌招入直何如傳曰允
정조 18년
李海愚以兵曹言啓曰卽接舟橋司移文則慶熙宮衛將廉斗福以都監官今方監董役事衛將之任變通遞改云輪番之任不可虛糜改差何如傳曰允
정조 18년
有政吏批判書李致中受由在外參判黃昇源進參議未差行都承旨沈煥之進吏批啓曰判書李致中受由在外參議未差小臣獨政未安何以爲之敢稟傳曰仍爲之以閔台爀爲大司憲崔烜爲司諫具文行爲持平安廷善李東冕爲正言李羲甲爲校理安策爲修撰李升運爲副修撰林蓍喆爲同義禁洪明浩爲戶曹參判
정조 18년
兵批判書具庠進參判柳誼病參議朴宗甲病參知兪漢寧入直同副承旨李海愚進以洪仁浩爲曹司衛將申潤國爲慶熙將辛有燦爲訓鍊主簿僉知二單金魯岳簡聖魯以尹宇大許晊崔獻重爲副護軍林蓍喆洪義浩李相璜李宗奕尹光普李龜雲爲副司直高宅謙崔時淳張錫胤爲副司果李徽重李弼章李春載千載富全文昌金玉欽金仁建爲同知李祉膺全道元李萬林愼師浤羅文尙李相垕金紹爲僉知
정조 18년
以都摠管望筒傳于李海愚曰故相典刑豈求他人且其資歷可合陞秩禮曹參判李時秀見窠特除以示念故相之意
정조 18년
傳于李海愚曰當該承旨推考
정조 18년
傳于李海愚曰紙品嚴飭之時政院所用擧條等紙品近來太好此亦法不遵行之一端當該進排衙門堂上及不能察飭之備局有司堂上貢市堂上推考
정조 18년
禁府啓目粘連向前金乃嘿崔雲翰等亦身爲司香官拜表之時不卽待令以致行禮之遲滯揆以事體極爲駭然竝只以此照律何如判付啓此後依正至聖節政府行禮例待令事嚴飭今番段附過放送爲良如敎
정조 18년
李海愚以兵曹言啓曰卽伏見北兵使崔景岳啓本則來乙未式年武科初試入格人技藝木箭鐵箭步數依新頒定式開錄云矣考見啓本後開錄則木箭鐵箭靑帳防牌元定步數不爲書錄只錄退步殊無定式知委之意該帥臣崔景岳推考竝與元定步數及退步而更爲修啓之意行移何如傳曰允
정조 18년
李海愚以備邊司言啓曰卽見慶尙監司趙鎭宅狀啓則以爲道內災摠合爲三萬六千二百七十八結元俵災四千八百結外三萬一千四百七十八結特許準劃事請令廟堂稟旨分付矣諸道災結皆蒙準許之恩今此所請非敢靳持今年之歉專由風災而嶺南風災最爲輕歇則三萬六千二百七十八結終涉太過國計民事宜念兩行不悖之道竝與事目災合三萬結劃給以爲均俵之地何如傳曰依此請許施可也
정조 18년
李海愚以壯勇營言啓曰來乙卯正月當本營左司屬京畿五番後哨水原軍兵來十二月三十日京中逢點依節目準二朔立番之意本府留守處豫爲知悉何如傳曰允
정조 18년
行大司諫沈晉賢持平鄭魯榮校理任希存副校理尹益烈南履翼啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗祀之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻㦧毒如鄭妻而遽使移置於京師至近之處巢穴得肆之地啄息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然今於千萬夢想之外擅離黜置之所恣到近京之地人心驚懼莫不戰悼嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府夬正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮藉産之律不施於此賊其可曰國有三尺乎且況逆復正法之後六字刀割逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕罔念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指輝悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之積一行刀割姻附賊復陰助聲勢不軌之跡已綻懷二之謀難掩賊復之輸款卽尙喆之決案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有孚於兩賊則豈可以院相之故貸三尺之重沮一國之論乎請逆賊尙喆追施孥戮之典答曰不允
정조 18년
持平鄭魯榮啓曰噫嘻痛矣柳師文之罪可勝誅哉渠以極逆之父惟當畏死縮首恭俟當律之不暇而乃敢偃息城闉延攬人客不少畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相連逆節世襲平日怨國懟君之心弸結于中愈往愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而乃者天綱太恢遽下疎放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法答曰不允
정조 18년
甲寅十一月初一日午時上御重熙堂同副承旨入侍時同副承旨李海愚假注書李允謙記注官承膺祚記事官吳泰曾以次進伏訖上命書傳敎曰取見入啓科作未可謂合作必有遺珠更令加取詩賦一人比常年倍取事分付命退承史以次退出
정조 18년
行都承旨沈煥之坐行左承旨沈晉賢坐右承旨韓晩裕坐直左副承旨洪仁浩坐直右副承旨李益運坐同副承旨李海愚坐注書鄭文始病一員未差假注書李勉昇仕李允謙仕直事變假注書李致祜仕
정조 18년
韓晩裕啓曰明日經筵取稟傳曰停
정조 18년
洪仁浩啓曰大司憲閔台爀牌不進執義徐有沂掌令申大龜洪克浩持平具文行在外持平鄭魯榮呈辭監察茶時之意敢啓傳曰知道
정조 18년
洪仁浩啓曰合辭方張之時兩司無詣臺之員事甚未安除在外外未肅拜人員竝卽牌招何如傳曰允
정조 18년
韓晩裕啓曰密符親納自是前例而前慶尙左水使姜膺煥謂有身病使其偏裨替納事甚未安依定式推考警責何如傳曰允
정조 18년
傳于李海愚曰有司堂上入侍
정조 18년
李海愚啓曰禁衛大將李漢豐率李提督後孫李熙章來待矣傳曰入侍
정조 18년
尹濟弘汰去代以李致祜爲事變假注書
정조 18년
吏曹慶尙道慰諭使單李益運
정조 18년
諭嶺南父老士民綸音王若曰予語爾爾尙明聽無譁咨爾父老士民等予之視之如視赤子暘雨寒燠莫不關念念念寤寐欲忘未忘予雖否悳爲民父母予非爾等何依爾等非予何恃如傷若保之心自不禁油然而生樂欲共焉苦亦如之斷斷此心可質蒼穹矧伊人矣至愚而神今歲之歉湖亦嶺也嶺亦湖也曷嘗有彼優此劣之別者特以風之所過有緊有歇迺說者差殊之論所由起而予則曰否不然藉使風歇於湖抑又旱則甚焉九月宣綸泛及八路十月頒諭專指三南惟慰諭先施於湖之南沿爾等能不曰於嶺人後於湖沿云爾乎哉否不然湖沿泛舟之勞適在於是地地又災損尤甚監運之竝行慰諭勢也予豈後爾也予聞之綿田告災採不盈筐無衣無褐將何以卒歲西疇滌場穗靡棲畝以饘以粥孰使之充飢輸官之布杼軸空矣催門之租甁罌罄矣殆甚乎緣木而求魚括毛於龜背疾痛必呼父母望其顧我而父母之責在予一人予之念念爾等爾等之望望予一理相須千里非遙中宵繞榻彷徨不寐方寸之憧憧往來於嶺外此奚止於一瞬再撫而予之否德不能使爾等被其澤是不從負爾等望望之心得無愧於予負予心乎上自供獻之用下逮軍國之需而日以旣蠲旣免是足以表此心不思所以施於湖者施之於嶺則其可曰盡父母之責乎予又聞之淸何南海熊川慶山慈仁玄風尤甚之尤甚次河陽次仁同次鎭海次固城次漆原次咸安次金海次巨濟次泗川次密陽次東萊次大丘次柒谷次延日又尤甚諸邑之淺深槪略也以承政院右副承旨李益運爲嶺南尤甚二十三郡慰諭使往宣十行心服之諭朔膳物膳三名目方物御藥之需如羅蔘月令土産及靑大竹之類限明年麥秋竝行停免外此各項出於民而納于官之停免諸條開列于下所屬鎭堡驛牧準此咨爾父老士民等以予心爲爾等之心奠乃居安予心往在十數年前另下一諭以慰桑戶捲樞之貧士曁賑民厥後如壬子之荒蓋或闕焉誠以言語或近於浮文也然心之所宣言爲易感今又有此申申嶺是賢士大夫之鄕而先民遺俗猶有至今存者須爲勸戒鄕黨闡發德意使愚賤瞭如指掌耕竈樂而飽腹一方之和氣充溢人人自得於江湖嶠嶺之間則降監之天貽以來牟之慶年年歲歲歲歲年年盈車滿篝千斯萬斯爲嶺外父老士民以是祝之
정조 18년
兵曹口傳政事以李晩秀爲副司直
정조 18년
以副修撰李升運牌不進罷職傳旨傳于沈煥之曰只推
정조 18년
李海愚以備邊司言啓曰文衡薦圈故事臣等只爲言送于政院未及書入極爲惶悚而入侍諸承旨旣承筵敎只以擧條捧納致勤下敎一倂從重推考何如傳曰以官職爲名則其緊重豈有過於文衡乎昨於左相擧條不爲下批更考前例知入然後可以賜答爲敎則卿等言送而政院不稟豈有如許道理乎萬萬駭然昨日入侍諸承旨一傡遞差其代令政院前望單子入之知申則自是舊薦中人以備堂登筵傳旨中勿論武承旨則不識文苑格例似然亦何可全然勿論爲先從重推考可也
정조 18년
傳于沈煥之曰新除授承旨待下批牌招察任
정조 18년
承旨前望單子入之沈晉賢李晩秀洪仁浩落點
정조 18년
以黃海監司李泰永啓本遺漏老人開錄事傳于李海愚曰待開門令該曹口傳下批
정조 18년
禁府啓目前假注書韓致重矣臺啓事體何等嚴重而物故罪人之停啓經宿之後始乃書入事未前有極爲駭然罪杖六十收贖奪告身一等私罪奉敎依允爲旀功減一等爲良如敎
정조 18년
洪仁浩以弘文館言啓曰本官下番姑降入直事甚未安副修撰李升運旣有只推之命卽爲牌招入直何如傳曰允
정조 18년
李益運以弘文館言啓曰新除授校理李羲甲時在黃海道海州地經筵事緊請斯速乘馹上來下諭傳曰依啓
정조 18년
李海愚以禁衛營言啓曰依傳敎提督家琴氏血孫閑良李熙章本營別軍官加出差定着意勸奬之意敢啓傳曰知道
정조 18년
甲寅十一月初二日辰時上御重熙堂左承旨同副承旨禁衛大將入侍時左承旨韓晩裕同副承旨李海愚假注書李勉昇記注官金良倜記事官吳泰曾禁衛大將李漢豐李提督後裔李熙章以次進伏訖上問熙章名後敎漢豐曰熙章能文否漢豐曰稍解文字矣上曰弓才如何漢豐曰年未長成之故未有射工云矣上曰知有提督之血孫而恨未得見今於意外見汝不勝曠感禁將異於他人必善敎導汝須努力期於登科可也上曰提督舊贈之劍今在何處熙章曰在奉祀孫李源家矣上曰欲推去耶熙章曰自前置之家廟今不必推之矣上敎漢豐曰熙章之付料何窠耶漢豐曰付之別軍官矣命退諸臣以次退出
정조 18년
甲寅十一月初二日辰時上御重熙堂有司堂上入侍時同副承旨李海愚假注書李允謙記注官金良倜記事官吳泰曾有司堂上尹行恁以次進伏訖命書傳敎未肅拜承旨許遞前望單子入之又命書傳敎曰新除授承旨李益運曾叨嶺邑必諳民事蓋欲慰諭於嶺外而借以近侍之銜兼欲使之一分贖罪於原隰之役牌招察任上曰左副承旨右副承旨入侍出榻敎賤臣承命出傳與左副承旨洪仁浩右副承旨李益運偕入進伏命書傳敎曰湖南以尤甚邑當船粟之役先遣慰諭之行嶺南則欲待深冬發遣矣見今冬序已深民勢之遑汲必倍未寒之時輸官之布催門之租必多隱莫登徹之疾苦況災形之淺深只憑草草之道啓何以領略際此慰諭之擧尤似有助於奠土右副承旨李益運爲慶尙道尤甚二十三邑慰諭使使之明日發行以其慰諭事情陸續陳聞又命書傳敎曰湖南慰諭諸邑漁鹽船稅初則限明秋折半停退矣更思不必較量與慰諭外尤甚諸邑特竝全數停退此蓋一視三南之意也且以身米布大同及還餉言之均是尤甚而嶺邑已施之惠渠輩聞之豈無向隅之嘆六邑外尤甚邑鎭之尤甚戶身米布一竝停退還餉已停退外餘數中三等面里尤甚戶折半更爲停退之次戶身米布折半停退折半純錢還餉更量目下事勢勿拘停退分數令道臣闊狹大同三等面里最尤甚處減二斗事分付慰諭使及湖南道臣而諸道漁鹽船稅差員點船爲弊不些云荒政要道莫如不撓民三字諸道點檢之行今年則置之事亦令慰諭使知悉仍又分付各該道臣湖西慰諭欲待湖南慰諭使之還路矣今聞復命之期尙遠云當別差下送湖南慰諭使待竣事直爲上來事一體分付命退諸臣以次退出
정조 18년
行都承旨黃昇源坐行左承旨沈晉賢坐右承旨韓晩裕坐左副承旨李晩秀內閣直右副承旨洪仁浩坐直同副承旨李海愚坐直注書鄭文始病一員未差假注書尹致永仕李允謙仕直事變假注書李致祜仕
정조 18년
李晩秀啓曰明日經筵取稟傳曰停
정조 18년
李海愚啓曰禁衛營將官來言今日本營軍兵日次私習云矣敢啓傳曰知道
정조 18년
黃昇源啓曰同義禁林蓍喆除拜後過三日不爲出肅依定式推考警責仍卽牌招察任何如傳曰允
정조 18년
傳于李晩秀曰左副承旨入侍
정조 18년
傳于李海愚曰慰諭使留待
정조 18년
黃昇源啓曰假注書李勉昇身病猝重勢難察任今姑改差何如傳曰允
정조 18년
李勉昇改差代以尹致永爲假注書
정조 18년
傳于沈晉賢曰慰諭使入侍
정조 18년
以副修撰李升運牌不進罷職傳旨傳于韓晩裕曰只推
정조 18년
傳于李海愚曰湖西句管堂上沈煥之令該曹口傳付軍職
정조 18년
兵曹口傳政事以沈煥之爲行副司直
정조 18년
傳于李海愚曰年前四道御史旣有履歷前承旨洪大協湖西慰諭使差下明日辭朝
정조 18년
韓晩裕啓曰前承旨洪大協湖西慰諭使差下明日辭朝事命下矣時無職名令該曹口傳付軍職何如傳曰允
정조 18년
兵曹口傳政事以洪大協爲副司直
정조 18년
吏曹忠淸道慰諭使單洪大協
정조 18년
兵曹口傳政事以李時秀爲副司直
정조 18년
承旨前望單子入之李晩秀落點
정조 18년
兵曹口傳政事以金載瓚爲副司直
정조 18년
洪仁浩啓曰今初七日景慕宮冬享大祭親祭祭文當爲製進藝文提學李秉鼎待明朝牌招何如傳曰允
정조 18년
諭湖西士夫民庶綸音王若曰惟天眷顧我民嘉禾旣登於昨秋大麥又熟於今夏野有蓋藏村稀竊發爲近世之樂歲敢曰人功寔荷天休予則否德膏澤莫施于黎庶聰明不達于蔀屋雲漢警予愆旬過朔予又毣毣未能對越修省大風動之以威夜而繼晝居然成大侵之勢實由否德何辜于民伊尹臣也一夫之不獲猶且恥之予忝居位使百姓轉而之丘壑而曰非我也歲也是何異於推以納諸而不以手援之三南朝廷之府庫也恒歲之稅之斂之船之輪之以充我軍國之需者巧曆不能數而今之饑饉偏酷於玆土數千里濱海幾乎無靑强而區別則湖西亞於湖南首於嶺南而其實將無同失於穀則得於綿而穀綿俱無所資害於原則利於隰而原隰一不可恃將於何掩體而糊口也唉哉偏氓耕富人田胼胝手足中分其半藉令芃芃旆旆如意刈穫輸于公納于官以其羸餘尙艱乎仰事俯育況百不取十十不取一終年勤動都歸烏有至於故家大族之只抱經籍不執耒耟者養送之需晨夕之具專靠於若干畝庄穫而環堵蕭然擔石虛抛問起居而甘旨靡繼語丁寧而寒凜莫救面面起想宛在阿睹前月蠲免之政摸索而已何望奉籌之臆中如斯足以奠活廟議也予未爲然如彼可以濟救道啓也亦莫之信不見如見千里而階前惟有替遣近侍慰諭爾等爾等赤子也赤子繞慈母之膝不欲斯須離側爲其哺乳也今日爾等之望哺奚翅赤子之戀乳則於其往而伴其行何贈而悅之何求而副之經用之繁不暇顧供獻之重不暇念華城城役爲仙寢供護也尙亦停役湖西士大夫之冀北也林下讀書通古達今竊庶幾知予苦心血誠予何多誥惟天眷顧我民不以予否德而轉災爲祥降之以甘雨和風錫之以兩岐九穗含哺之喜跂足以待又況大歲乙卯天庥申命偕我元元同慶同樂者乎玆將由中之言慰諭爾等其人近侍其事寬免爾等聽悉又於其還也咸附所欲言者稱予不見如見千里階前之思
정조 18년
李晩秀以弘文館言啓曰本館下番姑降入直事甚未安副修撰李升運旣有只推之命卽爲牌招入直何如傳曰允
정조 18년
以副修撰李升運牌不進罷職傳旨傳于李晩秀曰只推
정조 18년
洪仁浩以弘文館言啓曰本館下番姑降入直事甚未安修撰安策疏批已下卽爲牌招入直何如傳曰允
정조 18년
洪仁浩以禮曹言啓曰卽接京畿都事牒報則今甲寅年公都會入格幼學尹秉鉉願赴進士試幼學姜錫輔願赴進士試幼學許琢願赴生員試幼學李義德願赴生員試幼學黃基善願赴進士試幼學吳明常願赴進士試幼學金星冕願赴生員試幼學韓培儒願赴進士試幼學辛履奎願赴進士試幼學鄭上善願赴進士試幼學李述模願赴進士試幼學南履嘿願赴進士試事來報矣依牒呈尹秉鉉等十二人許赴於來乙卯式年監試覆試何如傳曰允
정조 18년
李海愚以備邊司言啓曰因黃海前水使李海愚延坪島救弊別單今日廳坐草記入啓而正書之際中間十餘行全然漏書不成文理莫重奏御文字有此前所未有之做錯此莫非臣等更不考準之致惶恐震懍恭俟嚴勘而元草記更爲書入之意敢啓傳曰近來文簿繁劇之時無怪其如此卿等安心原草記今日酬應繁多從當下批矣
정조 18년
李海愚以壯勇營言啓曰內外動駕時本營軍兵解嚴之規尙無定例自今爲始依各營例待標信擧行事定式施行何如傳曰允
정조 18년
李海愚以訓鍊都監言啓曰集春營東營入直以摠戎廳京標下軍各三十名御營廳哨官率領今初九日爲始與本局軍替代入直事自御營廳草記矣兩處入直本局軍兵初九日與摠戎廳京標下軍替代後出直之意敢啓傳曰允
정조 18년
李海愚以御營廳言啓曰今十一月初一日次對入侍時御營大將李敬懋禁衛大將李漢豐所啓三南鄕軍今旣限乙卯麥秋停番事判下依例以他道之次番徵召立番何如上曰御營當次之番卽昨年上番之軍云兩營上番軍一竝限明年麥秋停番而守摠兩營軍給料代把以爲都監軍分勞之地可也事命下矣集春營東營以摠戎廳京標下軍一百九十名分作三番每三日各三十名竝書記伺候本廳哨官率領今初九日爲始與訓局軍替代立番而料布則三分二依前例自本廳放下新營則千摠一員哨官一員依前定奪率領標下軍仍直把摠則還直東營之意敢啓傳曰知道
정조 18년
都摠管李時秀疏曰伏以慶運方來新陽載屆殿宮之縟儀將擧星海之頌聲彌長太平萬歲自今伊始八域含生蹈舞惟均伏念臣自罹酷禍苟延殘喘俛仰之頃祥禫奄訖頑如木石人理都盡而復齒衣冠之列荐被簪履之收數旬之中除旨聯翩聖恩雖勤於甄錄臣情益切於窮苦每一承命惝怳摧隕迺於本月初一日忽伏奉傳敎下者以臣擢授都摠府都摠管煌煌恩言首及先臣追疇昔之典型示淵衷之記念中朝之思溢於辭旨未死餘生又承此恩于何歸告誰與爲榮奉讀未竟聲淚俱發惟有稽首於地攢手于天而已嗚呼先臣立朝四十年致位三事而平生斂跡多退少進世之知先臣者蓋亦鮮矣特蒙我聖上不世之眷知照之深始自講院簡拔之隆進至台司倚毗則許以坐鎭禮遇則褒以儒相黃髮之詢家人之視殊恩曠數逈絶簪紳及夫告疾之日御醫近侍勞問相續徹單之初隱卒賜酹悼惜深切而親撰祭文中已則精白人無雌黃卽先臣言行之本末也胄筵鼎席知卿用卿卽先臣之遭遇始終也昭回雲章百世可徵泉臺之下永有光華至若節惠恩典亦復屢勤特旨曲費造化俾盡終事而星霜屢換眷念猶勤拔擢之寵至及遺孤噫人臣之受恩君父終古何限而哀榮之曠絶恩禮之鄭重有始有終逾久逾隆孰有如先臣之所蒙被哉臣之闔門長幼聚首泣血天高地厚何以報德生隕死結銘在于心嗚呼先臣進而夙夜匪解退而一飯不忘炯然衷赤可質神明以至病枕昏綴之中諄諄夢語只誦聖恩二字而亦常以臣等不肖之過蒙甄陶驟列華顯兢兢憂懼如集于木端居勉飭惟在於生死夷險殫竭報答丁寧之戒言猶在耳今臣廓然穹壤一息徒存此生此世所仰戴者惟我聖上而逖違軒陛三載于玆威顔咫尺寸心長懸區區犬馬之誠豈不欲竭蹶近班獲覩耿光仰暴前後叩謝之義俯伸寤寐戀結之忱而顧臣庸陋賤品日月所燭從前冥升涯分已溢八座卿月何等峻秩而憑恃念舊之寵唐突命德之器上辱聖眷下負遺訓則豈臣所以追先臣而報殿下者哉以湯火不避之心而不忍冒進周行以駕屨不俟之忱而不敢祗肅恩命歷日徊徨氷炭交中特召之下進身無路瞻望脩門五情抑塞冠裳纔變神魂迷錯短牘呼籲語失倫序伏乞聖慈察臣感祝之情諒臣悲苦之懇亟授臣新授職秩仍治臣逋慢之罪使之銜恩頌德退守微分以卒天地生成之澤不勝幸甚云云答曰省疏具悉卿其勿辭行公
정조 18년
修撰安策疏曰伏以臣罪積不孝禍荐六載苫塊餘喘松楸是依玉署臺閣恩除聯翩馹召繼降臣擎奉華誥且榮且悲噫古人有言移孝爲忠臣之少贖不孝之罪惟在殫竭駑寸隨分圖酬且況逖違天陛遽已六年于玆矣願切覲光擔病登道而幸蒙恩遞得以安意調將感祝天恩涕淚無從不意玆者新除又降召牌儼臨而顧臣沈痼之疾又添毒感委頓床席氣息如縷犬馬之忱無由仰伸瞻天撫躬只自悼嘆伏願聖明亟遞臣職俾保殘喘仍治臣罪以肅朝綱臣於病伏沈淹之中自下一二事有不容泯默者略以文字仰效微悃惟聖明採察焉夫一豐一歉氣數所關從古聖帝明王之所不能免而今年穡事八路告歉貽我殿下宵旰之憂救災恤患之政靡不用極如傷若恫之音陸續頒下臣每伏見朝紙所出蠲免停退之敎竊不勝讚嘆欽仰之至爲今日方伯守令之臣者必當竭其心力奉承德意而臣待罪南邑略知賑政之數條弊端一則農民之受弊也一則流乞之爲害也大抵設賑之法必從最急者付賑故鰥寡無告者爲先傭雇無依者爲次至貧而無田者又其次也通計一邑之中上所云三者之類幾乎過半矣爲守令每當賑政專力於飢口之賙恤而穀簿每患不贍故農民給還輒致減削嗣歲農糧種子之專靠於官穀者未免有失農之嘆伏願飭令諸道前期料理俾農民得以安業焉流民之乞食於村間者率多懶惰無賴之徒或有逃罪避役之輩雖在樂歲不能力田而成家當此荒年實無做業糊口之路臣曾見此輩作隊成群小則七八人或十數人倚作聲勢恣行閭里或攘奪飮食或强覓錢穀或散或聚東西出沒大爲平民之害欲賙之則其數甚多欲禁之則亦甚難便伏願嚴飭守土之臣所在撫恤而預立法禁流乞之過三四人作隊同行者自面里告官痛治無或滋蔓作弊之患千萬幸甚云云省疏具悉所陳當留意爾其勿辭察職
정조 18년
檢校直閣李晩秀疏曰伏以臣之未登文陛今已三易寒暑矣跡雖窮蟄誠倍戀結一念夢魂如陪香案伏祝天佑宗祊國有大慶明年乙卯卽我兩慈聖慶年瑞甲也我聖上光御二紀也摹金繪玉之文酌斗呼嵩之禮次第將擧而亦我元子宮寶齡日躋睿思日開承款侍彩百祿穰穰臣以出入邇密之蹤益不勝瞻望跂祝之忱噫臣之父子兄弟蒙被聖恩與天無極非臣讚誦所能形容而竊念先臣一心精白惟聖上知照之平生斂退惟聖上拔擢之粤自奎閣冢宰以至金甄之卜壹皆本之於胄筵舊契而聖上之惟簡在心先臣之得以藉手實在於寵禮祿位之外及夫疾病存沒之際眷眷聖念不替益勤始則近臣奉諭太醫齎藥日問加減視同家人旣又隱卒之綸榮動同朝節惠之典恩出特旨而宸䛶九十有六字歷敍本末深致悼惜鄭重隆渥有踰華衮於是乎先臣之身名俱完志業昭著一身始終皆我聖上賜也百世之下論君臣之遭遇者亦必爲之感激況臣未死餘生承此恩言當作何懷百回莊誦一字一涕銘鏤肝肺惟隕結是期嗚呼先臣歸日顧語於臣者只以未報聖恩未瞻天顔爲悠悠不瞑之恨令臣祥禫已訖冠裳奄變廓然穹壤復齒人數俯仰斯世天地臣父母臣惟殿下在上古人所謂事君日長政爲臣今日道也且臣積違寸忱如子戀乳覲光之願一時爲遲豈不欲進而叩謝軒墀退而奔走夙夜以少追先臣丁寧之遺戒而顧臣生纔免懷不識母顔又以先臣晩出親年易老子職多曠未效烏鳥一日之養遽纏風樹終天之恫鮮民之生莫如臣之窮矣臣雖頑如木石爲存視息尙何忍自同恒人束帶周旋於簪紳之列哉閣銜之特差除命之三辱苫塊殘喘屢蒙甄錄舊恩新渥去益勤摯而徒增遇榮之悲實無供仕之念德意如天報答無階惟有翹首觚稜徊徨掩抑而已昨下恩敎又及先臣追求典型特示眷念晉秩之寵至降臣兄幽明恩榮曠絶千古闔門涕泣不知死所玆敢收召神魂短牘哀籲於崇嚴之下伏乞聖慈察臣感祝之情憐臣戀苦之私特許臣退守弊廬不與周行俾得以銜戴造化圖報塵刹千萬不勝大願云云省疏具悉爾其勿辭察職
정조 18년
甲寅十一月初三日辰時上御重熙堂左承旨慰諭御史入侍時行左承旨沈晉賢左副承旨洪仁浩假注書李允謙記注官金良倜記事官吳泰曾慰諭御史李益運以次進伏訖上敎益運曰予之所宵旰一念惟恐南民之不獲其所自其輸官納公之米布以至糊口掩體之資而杼軸空矣田野荒矣更向何處得來言念及此寢食靡安早夜憧憧思所以一分霑其渴而救其急玆以數行敷心之文付諸承宣而去矣且承宣曾莅玆土諳民情之緩急便否另加惕念周行列邑面面慰諭使蔀屋窮民知予申申之至意綸音後錄諸條面飭道臣守令俾有蠲減之實惠而如有民隱邑弊之可以矯救者隨所採訪歸後陳聞可也回還日子當在何間耶益運曰未知的在何日也上曰特命慰諭專爲民事勿拘復命遲速竭誠遍行期於無一民失所之歎可也命退諸臣以次退出
정조 18년
甲寅十一月初三日巳時上御重熙堂同副承旨藥房提調入侍時同副承旨李海愚假注書李允謙記注官金良倜記事官吳泰曾藥房提調徐有防以次進伏訖上命書傳敎曰在外承旨許遞前望單子入之待下批牌招察任又命書傳敎曰不爲仕進承旨許遞前望單子入之待下批牌招察任上曰新除授都摠管李時秀令該曹口傳付軍職牌招察任有防曰本院秋等麝香二百六十七部內二百二十四部取用於臈藥及紫金丹啓下淸心丸而所餘爲四十三部矣今番臈藥廣濟丸六劑所用麝香爲十七部亦當依前例別貿故敢此仰達矣上曰依爲之出擧條命退諸臣以次退出
정조 18년
行都承旨黃昇源坐行左承旨沈晉賢坐直行右承旨洪義榮未肅拜左副承旨李晩秀內閣直右副承旨洪仁浩坐同副承旨李海愚坐直注書鄭文始病一員未差假注書尹致永仕李允謙仕直事變假注書李致祜仕
정조 18년
李海愚以都摠府言啓曰今日入直內三廳武兼禁軍及軍兵等中日習射請出標信傳曰知道
정조 18년
洪仁浩啓曰大司憲閔台爀未肅拜執義徐有沂掌令申大龜洪克浩持平具文行在外持平鄭魯榮呈辭監察茶時之意敢啓傳曰知道
정조 18년
沈晉賢啓曰明日再明日親祭齋戒三明日動駕相値視事頉稟之意敢啓傳曰知道
정조 18년
以香室景慕宮冬享大祭親祭受押單子傳于洪仁浩曰親押
정조 18년
沈晉賢啓曰左議政金履素右議政李秉模備局有司堂上沈頣之尹行恁湖西句管堂上沈煥之依下敎來待矣傳曰入侍
정조 18년
以司諫崔烜獻納李顯道牌不進罷職傳旨傳于洪仁浩曰只推
정조 18년
以修撰李升運牌不進罷職傳旨傳于洪仁浩曰只推
정조 18년
傳于沈晉賢曰左副承旨入侍
정조 18년
傳于黃昇源曰在外宣傳官改差
정조 18년
傳于洪仁浩曰右副承旨入侍
정조 18년
吏曹參判前望單子入之沈煥之落點
정조 18년
黃昇源啓曰吏曹判書李致中牌不進推考傳旨及參判沈煥之牌不進推考傳旨令方捧入而開政命下之後如是違牌不卽承膺事甚未安參判更卽牌招判書所當更請而係是一日三牌何以爲之敢稟傳曰更爲牌招
정조 18년
黃昇源啓曰吏曹判書李致中三牌不進參判沈煥之再牌不進推考傳旨今方捧入而開政命下之後連違召命無意承膺揆以事體誠極未安所當更請牌招而判書係是一日四牌參判係是一日三牌何以爲之敢稟傳曰更爲牌招
정조 18년
停于黃昇源曰冬享在近奠幣瓚酌官不可不備員吏曹參議未差之代今日政除在外及刑官以在京無故人差出待下批牌招察任
정조 18년
傳于黃昇源曰誕辰隔日承候之人宜令有官職前郡守金龍柱今日政復職調用
정조 18년
以平安監司金思穆伏啓遺漏老人開錄事傳于黃昇源曰今日政下批
정조 18년
有政吏批判書李致中參判沈煥之進參議未差行都承旨黃昇源進以韓晩裕爲吏曹參議朴基正爲大司諫韓用鐸爲副修撰嚴耆爲修撰李集斗爲禮曹參判李時秀爲知春秋姜游爲同敦寧洪檍爲分內局提調李萬榮爲吏曹佐郞崔時淳爲兵曹佐郞宋耕玉爲漢城判官金龍見爲直講金宗善爲光陵參奉昌城尉黃仁點敍用事承傳承文正字單李英
정조 18년
黃昇源以吏批言啓曰卽接掌樂院牒報則今此景慕宮冬享大祭親行時協律郞例以本院郞塡差而正李肇源身病猝劇萬無供職之望云身病旣如是則不可强令察任今姑改差其代今日政擬入之意敢啓傳曰他正相換可也
정조 18년
兵批判書具庠進參判柳誼病參議朴宗甲入直參知兪漢寧病同副承旨李海愚進啓曰慶州營將今當差出而擬望之人乏少未準朔禁軍將竝擬何如傳曰允以權恢盧允中爲同知李承厚爲僉知尹行頤爲曹司衛將李顯道爲宣傳官金魯岳爲慶州營將朴東旭爲梨津萬戶僉知單李晉秀以徐邁修洪明造李義弼申光履洪聖淵金履翼閔昌爀尹致性李儒慶李益運朴宗來李昌漢朴基正徐有成兪漢模姜彝正李敬五李東馨爲副司直再政以金龍柱爲儀賓都事掌樂正李肇源軍資正洪樂淵相換
정조 18년
傳于洪義榮曰承旨前望單子入之
정조 18년
以咸鏡監司金華鎭狀啓道內災邑尤甚在盡救急營賑穀及官船稅特許劃給令廟堂稟旨事傳于李海愚曰依狀請施行事回諭
정조 18년
李每愚以弘文館言啓曰副修撰李升運旣有只推之命卽爲牌招察任何如傳曰允
정조 18년
李晩秀以賑恤廳言啓曰東部運池洞契任掌沈莫起今月初三日本洞路傍得一歲遺棄男兒同里居良女鄭召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 18년
李海愚以備邊司言啓曰卽見水原留守趙心泰狀啓則以爲本府最尤甚無依之民六百五十口拮据穀物趁冬節從便接濟正月初巡爲始分劈還賑飢口都數穀物追後登聞以爲賙賑之地而至於諸般納米旣係軍校支放之需而今年狀請元停退及代錢條合爲九百十六石零今依畿甸例之次尤甚又許代錢則米邊不足合爲一千九百二石零而五百石則自本營方擬牽補支放此外不足之數本府昨年捧留大同米一千四百石特許劃付則謹當分排支計不至艱乏而代錢每石六兩式合八千四百兩以錢代留事請令廟堂稟旨分付矣本府支放全資於諸般納米而代錢旣多無以支計則今此捧留大同米一千四百石許劃之請可謂計無出此至於代錢則以錢捧留以爲來頭從便作米或以錢需用之地俱無不可竝依狀請施行何如傳曰允
정조 18년
李海愚以備邊司言啓曰卽見付副護軍李海愚別單則以爲睡鴨島間於自海州向延坪之路而邑屬去來責船過涉聚米供饋斯爲痼弊故男女齊訴而延坪島則漁場設網處爲二十四基而邑人二十一基島民二基地稅基一基邑人之世代相傳買賣遞執者無異農民田土俱有文記今不可遽然移屬於島民而島民失業懷憤勢難相容合有措處之方俾得奠接之澤而方光明原情中進上價米不能惠究云者詳定大小米一百四十二石零出給邑人等使之擔當則價米之不及島民勢所固然地稅吏處初因借基終爲見奪云者屢費査究難覈眞僞而州吏入島爲害可知合施矯救禁斷之政供饋貽弊云者數十網漢公逋私債過時未報則官差邑屬絡續斂米分供事由網漢害遍島民作舍位田云者田土皆是馬位而結幕無稅島民替徵公納此亦痼弊進上漁網之廉價勒買云者一網價一兩似涉太略與勒買有異商船米穀都買云者島民朝夕糊口猶難自給邑人則過舡穀物乘時都買自是必然之勢馬場水草不足云者居民取薪猶患難繼而以邑人多數來接之故尤爲不足云矣今以別單參互於該道臣啓本則方光明上言雖不無一二爽實而其爲島民切苦之弊則明矣不可歸之於全然誣飾而所謂二十一基漁場已作邑人世傳買賣之物則移給島民固非可論就其中可以矯救者州吏之入島也官差之分供也幕稅之替納也蓋此漁基之屬之吏廳已在均役之前則到今納稅均廳之後所當永革吏廳干涉之規而至今仍循者雖由於吏無聊賴之致旣已登徹之後決不可仍置道臣啓本亦以嚴懲革祛云革祛非難而革祛後吏廳措處必得其方然後可以永杜其路分付道臣卽速矯救後枚報本司以爲憑處之地官差之分供雖嚴立科條痛加禁斷官差不入則已入則決無令行之理自今以後無論地方官與他邑公逋私債皆令網漢出島後徵推官差則切勿入送於島中一步地而如是之後又有入聞則該守令論以違越朝令之律至於結幕一事嚴禁其全家入島則雖不結幕自可留接於島民之家位稅替納之弊不期祛而自祛而人口旣減則穀物都買之習柴路漸貴之弊亦當一擧而兩除以此嚴飭俾無得犯科其餘進上價米事魚網廉價事或爲爽實或異勒買竝故置之島雖至小特以事關民隱至命帥臣目擊耳探其爲事面旣嚴且重萬一島民未蒙改觀之效則營邑之罪在所難免使各知悉睡鴨島供饋邑屬之弊亦是歷路民隱一體矯正後同爲報來之意分付何如傳曰允不治其源則餘皆等是掃塵然營邑之着手下屬之仰賴未知如何措處付之卿等回啓矣向下特敎何等丁寧別遣使星探來弊瘼而其所爲弊依舊而已則難免失信之嘆以此批旨問于道伯果能對揚蘇弊與否使之據實狀聞可也
정조 18년
李海愚以備邊司言啓曰頃因前參奉李尙熙上疏批旨疏陳諸條論理狀聞後稟處之意行會矣卽見咸鏡監司金華鎭狀啓則以爲爛加商量開錄陳聞竝請令廟堂稟旨分付矣其一純陵火巢秋雖芟刈當春火巢之役難以如干陵卒擔當擧行則勢不得不使陵近三里之民合力赴役反致一年二次之役不若及春除草廣開火巢而三里之民除雜役申明舊制更成節目以爲專意於火巢之役事也其一岡路移改事旣與踰越靑龍有異莫如仍舊之爲便事也其一本陵位田三十日耕內二日半耕果爲浦落故以地方官屯田給代充數此後則依此擧行事也其一本陵陵軍元戶十五名保人十五名俱是居生本邑着實應役則姑無更張塡充事也其一永興還穀中唐米不無些少爲弊之端而當此災年近二萬包穀物不可輕易作錢元會付各衙門唐米六千石依詳定作錢於當納還戶移作他穀於道內穀少邑餘數待年豐以精實穀換作則唐米之弊自可矯救也其一改量一款當此災歲擾民之政在所當念待年豐擧行事也其一本道海業近甚殘弊利害年各不同今若許以隨起收稅則當此民心巧詐之時其將百計謀頉嚴飭各該邑竝與船隻鹽盆而可頉者許頉加現者執摠事也陵所火巢事秋芟茂草雖似有效經冬之間木葉之因風堆積乃是自然之勢則當春火巢之役決非陵卒輩所可獨當三里民人之易致二次之役道啓所論果得事情仍舊制申明擧行爲宜岡路移改事見今所由之路雖是靑龍偏元非穿鑿之處而所謂新路反有俯臨未安之端此亦仍舊置之爲宜位田事浦落二日耕今雖給代陵官與本官勢不相適此後給代之一遵朝令有未可知各別申飭隨頉隨給以爲支保之地陵卒保人事無論本軍與保人見無闕額云而此後塡闕切勿抛置這這察飭之意分付永興唐米事歉歲穀物之多數作錢固不可輕議又況交濟穀尤不可擧論姑依狀請唐米六千石依詳定以錢收捧移作他穀於穀少邑餘數則待年豐以精實穀次次換作而此等之事一經營邑之遞易便屬過境弊復依舊每於年分狀啓以當年換作當爲幾許據實登聞換作終難如計則依今年例作錢移作他穀於他邑期於祛弊而後已改量事待年豐擧行爲宜揮罹隨起收稅事當初比摠之法卽所以隨起收稅何嘗使之邑定邑摠移易不得乎大抵比摠云者卽比一道之摠而近來營邑不知比摠之本意反疑比摠之前則隨起收稅比摠之後則更無隨起收稅之法誤解朝令乃至於此寧不慨嘆自今以後勿以一邑爲摠以一道爲摠可減者減頉可加者加現則比摠初非別法卽是隨起收稅之法以此意申加曉飭何如傳曰允
정조 18년
李海愚以備邊司言啓曰頃因本司草記宣禧宮所管高城郡南石川黑淵洞兩處免稅一款勿施事批旨內允苟有民弊初何不以實陳聞竝與御覽成冊而無一言上送不可問備而止査問委折於該道使之據實狀聞則道臣守令當有處分不當陳告而陳告之人亦當照法懲治以此行會可也事命下矣依批旨査問該道卽見江原監司李勉兢狀啓則枚擧高城郡守洪樂舜牒呈以爲黑淵洞乃是會付堤堰堰下或有折受與民田南石川盡是量付田地或有民家民田而南石川下又有泥生處故打量後御覽成冊修正上送右項緣由據實措辭報于內需司亦報營門而設築本主前前郡守金復根買得而轉賣於宣禧宮者廣州居朴忠元旣是他道之民不得査問陳告人亦是忠元爲辭矣旣知其爲量付公私之土則據實論報於道臣以爲防報之地事理當然而莫重御覽成冊遽然修上今乃以措辭報于內司爲言者尤極駭然旣已措辭則何不以事狀如此御覽成冊姑不得修上爲辭乃敢直爲修上乎雖以前道臣言之見其論報不卽據實登聞者極爲未安所當一倂論勘而旣承道伯守令當有處分之敎姑不敢擧論前前郡守金復根身爲邑宰爲民修築則可也官作田主至於買賣者苟有是也不可以因他罪被謫置而不論分付畿營朴忠元處嚴査報來後稟處該郡所報中所謂浦落泥生處前此道臣之報謂入於舊陳還起之中而今忽稱似是量付之外者不但該郡之矇然時道臣亦難免不審之責推考量內量外卽爲區別釐正於田案之意何如傳曰允苟爲不可則何可修啓御覽成冊乎近於此等事不欲以宮房事一毫貽弊中外之所知則焉敢漫漶報來以致更査乎當該守令所當嚴飭民務方殷姑爲參酌卽令畿營査其本事狀聞後稟處以爲懲後之地可也
정조 18년
李海愚以守禦廳言啓曰因御營大將李景懋禁衛大將李漢豐所啓三南鄕軍限麥秋停番事批旨內御營當次之番卽昨年上番之軍云兩營上番軍一竝限明年麥秋停番而守摠兩營軍給料代把以爲都監軍分勞之地可也事命下矣往在甲辰已有守摠兩營軍代把之事故臣取考其例廣智營西營每番各三十名式定爲三番輪回替代書記四名餘軍六名都合一百九十名以本廳無料軍中另擇其壯健有根着者預爲整待自十二月初一日都監及禁衛營哨官領率入直於各其營每名朔料米七斗布十尺三分二自禁衛營放下一分自本廳放下之意敢啓傳曰知道
정조 18년
李海愚以摠戎廳言啓曰集春營東營入直御營廳鄕軍停番代以摠戎廳京標下軍一百九十名分作三番每三日各三十名竝書記伺候今初九日爲始與訓局軍替代立番事自御營廳草記允下矣集春營軍九十名書記伺候五名東營軍九十名書記伺候五名合一百九十名御營廳哨官分三番率領今月初九日爲始入番次本廳京標下無料軍中以壯健有根着者各別抄擇一一點閱後修成冊領付于御營廳而料布則依甲辰年例三分二自御廳放下三分一自臣廳磨鍊繼給之意敢啓傳曰知道
정조 18년
李海愚以禁衛營言啓曰今十一月初一日次對入侍時御營大將李敬懋禁衛大將李漢豐所啓三南鄕軍今旣限乙卯年麥秋停番事判下依例以他道之次番徵召立番何如上曰御營當次之番卽昨年上番之軍云兩營上番軍一傡限明年麥秋停番而守摠兩營軍給料代把以爲都監軍分勞之地可也事命下矣依前例弘化門銅龍門則以訓鍊都監將官軍兵限停番間替代西營廣智營則以守禦廳標下軍一百九十名分作三番每三日各三十名竝與隨率軍替代而西營則本營哨官率領廣智營則訓局哨官率領輪回入直料米布則三分二自本營放下以爲接濟之地新營則依前定奪京標下三十名替代入直火藥庫則別破陣每番十名內依例從實數入直南別營則兼別破陣六名輪回守直而來十一月初一日爲始替代擧行之意敢啓傳曰知道弘化門銅龍門番則取考近例與壯勇大將往復更爲論理草記可也
정조 18년
李海愚以壯勇營言啓曰禁衛營各處入直軍替代事草記批旨內知道弘化門銅龍門番則取考近例與壯勇大將往復更爲論理草記事命下矣取考前例則辛亥年該營鄕軍停番時本營步軍五十名入直於弘化門今番亦依此限停番間擧行而至於銅龍門則旣無前例不得自下擅便何以爲之敢啓傳曰弘化門則以本營軍替直銅龍門番依禁衛營草記批答擧行可也
정조 18년
李海愚以禁衛營言啓曰本營停番軍替代草記批旨內弘化門銅龍門番則取考近例與壯勇大將往復更爲論理草記可也事命下矣依傳敎往復於壯勇營大將金持默則以爲辛亥年禁衛營鄕軍停番時本營步軍五十名入直於弘化門今番亦依此限停番間擧行而至於銅龍門則旣無前例不得自下擅便云取考前例則辛亥停番時銅龍門訓鍊都監將官軍兵替代入直矣今亦依前例自訓局來十二月初一日爲始替代擧行何如傳曰允今則弘化門都監軍旣不入番西營廣智營不必以無料他營軍給料代直以都監軍仍置銅龍門則以金虎門近來加入軍中依本營鄕軍名數入番事分付可也
정조 18년
甲寅十一月初四日辰時上御重熙堂同副承旨入侍時同副承旨李海愚假注書李允謙記注官承膺祚記事官吳泰曾以次進伏訖上曰左副承旨與提調入侍賤臣承命出傳與左副承旨李晩秀藥房提調徐有防偕入進伏上曰崔光泰待令事分付賤臣承命出傳上敎晩秀曰近日閣務積滯承宣今旣出脚自此必擔當擧行可也命退諸臣以次退出